text: Politikere vil have byrådskollega til at trække sig 
  13 august 2014 kl. 12.21
  Et flertal i Vejle byråd opfordrer nu Christa Laursen til at trække sig fra stillingen som daglig leder af Vejle Handicap Center. De beskylder hende for mangel på dømmekraft.
  Det socialdemokratiske byrådsmedlem Christa Laursen er kommet i unåde fordi hun selv fik den ledige stilling som daglig leder af centeret.
  Før ansættelsen og i ansøgningsperioden var hun nemlig selv bestyrelsesformand for centeret. Derfor mener flere af hendes byrådskollegaer at hun bør trække sig fra jobbet.
  Søren Peschardt der er gruppeformand for socialdemokraterne i byrådet, kritiserer sin egen byrådskollega og kalder det mangel på politisk dømmekraft.
  Christa Laursen selv forstår ikke kritikken og har ingen planer om at gå frivilligt. Hun mener ikke at det er byrådskollegaernes opgave at blande sig i hvilket job hun søger.
  